Unge golftalenter fra hele landet blev i går ufrivilligt blandet ind i en otte år gammel nabostrid, da de spillede finale i Dansk Golf Unions Junior Cup på Hobro Golfklubs bane. Det skriver nordjyske.dk. Da de første spillere kom til hul 17 blev de modtaget af flere af banens naboer, som truede dem med en politianmeldelse, hvis de slog ud fra teestedet. Hul 17 grænser op til en mark med græssende køer, og naboerne mener at både mennesker og køer ville være i fare, hvis spillerne slog ud. Golfklubben tilkaldte politiet, som forsøgte at tale parterne til ro. Uenighederne har stået på siden golfbanen blev indviet.

Opsummering:
Omkring 70 golftalenter blev ufrivilligt inddraget i strid om golfbane i Hobro.